b'\n_START_ARTICLE_\nGodfjorden\n_START_PARAGRAPH_\nGodfjorden (eller Godfjord) er en fjord vest p\xc3\xa5 Hinn\xc3\xb8ya. Godfjorden tilh\xc3\xb8rte tidligere Kv\xc3\xa6fjord kommune i Troms, men ble overf\xc3\xb8rt til Sortland kommune i Nordland 1. januar 2000. P\xc3\xa5 det tidspunktet bodde det 102 personer i Godfjorden. Ytterst i Godfjorden ligger Gap\xc3\xb8ya som ble v\xc3\xa6rende i Kv\xc3\xa6fjord Kommune i Troms fylke da Godfjorden ble overf\xc3\xb8rt til Sortland Kommune etter en folkeavtemning i fjorden._NEWLINE_Godfjorden har veiforbindelse (Hognfjordveien) vestover fra fjordbotnen over Godfjordeidet til Hognfjorden. Det g\xc3\xa5r ogs\xc3\xa5 vei p\xc3\xa5 begge sider av Godfjorden, men den ytterste (nordligste) delen av veien p\xc3\xa5 vestsiden er i dag nedklassifisert til kommunal vei. Tidligere hadde fjorden lokalb\xc3\xa5tforbindelse til Borkenes, men forbindelsen ble nedlagt da omr\xc3\xa5det skiftet kommunetilknytning. En av \xc3\xa5rsakene til at Godfj\xc3\xa6ringene \xc3\xb8nsket \xc3\xa5 flytte kommune var blant annet at de ikke fikk bygd fergekai i Godfjorden slik at det kunne opprettes fergeforbindelse til Borkenes. I flere \xc3\xa5r gikk det ferge som lokalb\xc3\xa5t, men p\xc3\xa5 grunn av mangel p\xc3\xa5 fergekai kunne den ikke ta med biler._NEWLINE_Godfjorden var tidligere en naturlig del av Kv\xc3\xa6fjord kommune, men da kommunikasjonsm\xc3\xb8nsteret endret seg og mer og mer transport gikk over fra sj\xc3\xb8en til landeveien, ble Godfjorden liggende upraktisk til. Det var tungvint for innbyggerne \xc3\xa5 komme seg til kommunesenteret Borkenes enten med lokalb\xc3\xa5t eller \xc3\xa5 kj\xc3\xb8re bil i ca. 2 timer gjennom Sigerfjord, Gullesfjord og ferge over Gullesfjorden, mens det ble relativt enkelt \xc3\xa5 kj\xc3\xb8re til Sortland i nabokommunen p\xc3\xa5 ca. 20 minutter. Derfor kom det forslag om \xc3\xa5 flytte kommune- og fylkesgrensa slik at Godfjorden ble en del av Sortland kommune. Det ble holdt folkeavstemning, og et flertall i Godfjorden sa ja til forandringen._NEWLINE_Ytterst p\xc3\xa5 austsiden av fjorden ligger R\xc3\xb8kenes (eller R\xc3\xb8ykeneset) hvor det tidligere var fiskemottak, butikk og postkontor, s\xc3\xa5 kommer vi til Mehus hvor grendehuset p\xc3\xa5 austsiden av fjorden ligger. Videre innover fjorden finner vi Gunnesdal, hvor det som var Godfjord Skole ligger men som ble nedlagt i 2004. Og der l\xc3\xa5 ogs\xc3\xa5 Godfjord skolekapell som en integrert del av skolen. Skolen er n\xc3\xa5 solgt og brukes til andre form\xc3\xa5l. P\xc3\xa5 Gunnesdal finner man ogs\xc3\xa5 Austre Godfjord Kirkeg\xc3\xa5rd. Litt lenger inn finner vi Hysteinnesstranda f\xc3\xb8r vi kommer til Bj\xc3\xb8rnr\xc3\xa5 (Ytre Bj\xc3\xb8rnr\xc3\xa5/Bj\xc3\xb8rner\xc3\xa5), og videre til Inner-Bj\xc3\xb8rnr\xc3\xa5 (Indre Bj\xc3\xb8rnr\xc3\xa5/Bj\xc3\xb8rner\xc3\xa5) som er den siste bygda p\xc3\xa5 austsiden av fjorden hvor man finner fast bosettelse. _NEWLINE_Lenger inn i fjorden er det ogs\xc3\xa5 folk, men det er i hyttebebyggelsen. Drar vi videre innover fjorden fra Inner-Bj\xc3\xb8rnr\xc3\xa5 finner vi steder som \xc3\x98yra og Kvitneset hvor det i 2004 ble bygget sm\xc3\xa5b\xc3\xa5thavn og molo av Godfjord fiske og sm\xc3\xa5b\xc3\xa5tforening. Her er det ogs\xc3\xa5 et stort s\xc3\xa5r i landskapet etter et grustak som var i drift p\xc3\xa5 80-tallet. Videre innover fjorden finner vi Lebikkelva som g\xc3\xa5r opp til fiskevannet Lebikkvannet. Innenfor der igjen ligger Fjordjorda hvor det f\xc3\xb8r i tiden var noen faste bosettinger. Til slutt ender vi opp i Godfjordbotten (Godfjordbotn) hvor det er en del hytter, men v\xc3\xa5tmarksomr\xc3\xa5det i Godfjordbotn er n\xc3\xa5 vernet som naturreservat._NEWLINE_Vi er da kommet til "krysset" som er veikrysset p\xc3\xa5 Godfjordeidet mellom aust- (austerlandet) og vestsiden (vesterlandet) av fjorden. Kj\xc3\xb8rer man rett fram kommer man til vesterlandet og her finner man Reinstad hvor den siste butikken og postkontoret i bygda var fram til 2002. Her var det ogs\xc3\xa5 tidligere fiskemottak og man kan enda se brygga. Det er i dag sm\xc3\xa5b\xc3\xa5thavn her for folk p\xc3\xa5 Vesterlandet. P\xc3\xa5 Reinstad finnes det ogs\xc3\xa5 grendehus, samt Vestre Godfjord Kirkeg\xc3\xa5rd. Videre kj\xc3\xb8rer man til Gressness (eller Grasneset) f\xc3\xb8r man kommer til Myrland. Fra Myrland kan man ogs\xc3\xa5 kj\xc3\xb8re videre til Finnseter p\xc3\xa5 en noe d\xc3\xa5rlig kommunal vei. Veien avsluttes ytterst i fjorden p\xc3\xa5 Kinn. Hadde veien g\xc3\xa5tt videre hadde det ikke v\xc3\xa6rt s\xc3\xa5 mange kilometerne f\xc3\xb8r man kom til Lovika og Ris\xc3\xb8yhamn i And\xc3\xb8y kommune_NEWLINE_I Godfjorden er det mange gode muligheter for b\xc3\xa5de jakt og fiske. Man kan enten fiske i selve Godfjorden, eller s\xc3\xa5 finnes det mangt et fint fiskevann hvor man kan f\xc3\xa5 b\xc3\xa5de \xc3\xb8rret og r\xc3\xb8ye. Det jaktes ogs\xc3\xa5 i fjorden b\xc3\xa5de p\xc3\xa5 elg og annet sm\xc3\xa5vilt, og i fjellene er det ogs\xc3\xa5 rype.'